Projektas

Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2007 M. SAUSIO 11 D. NUTARIMO NR. 32 „DĖL PROFESINĖS KARO TARNYBOS KARIŲ VIDUTINIO ATLYGINIMO APSKAIČIAVIMO TVARKOS APRAŠO PATVIRTINIMO“

PAKEITIMO

2017 m. Nr.

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2007 m. sausio 11 d. nutarimą Nr. 32 „Dėl Profesinės karo tarnybos karių vidutinio atlyginimo apskaičiavimo tvarkos aprašo patvirtinimo“ ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL PROFESINĖS KARO TARNYBOS KARIŲ VIDUTINIO ATLYGINIMO APSKAIČIAVIMO TVARKOS APRAŠO PATVIRTINIMO

Vadovaudamasi Lietuvos Respublikos krašto apsaugos sistemos organizavimo ir karo tarnybos įstatymo 59 straipsnio 1, 5, 8 ir 9 dalimis, Lietuvos Respublikos Vyriausybė nutaria:

Patvirtinti Profesinės karo tarnybos karių vidutinio atlyginimo apskaičiavimo tvarkos aprašą (pridedama).“

2. Šis nutarimas įsigalioja 2017 m. rugsėjo 1 d.

Ministras Pirmininkas

Krašto apsaugos ministras

Patvirtinta
Lietuvos Respublikos Vyriausybės
2007 m. sausio 11 d. nutarimu Nr. 32
(Lietuvos Respublikos Vyriausybės
2017 m. d.

nutarimo Nr. redakcija)

PROFESINĖS KARO TARNYBOS KARIŲ VIDUTINIO ATLYGINIMO APSKAIČIAVIMO TVARKOS APRAŠAS

I SKYRIUS

BENDROSIOS NUOSTATOS

1. Profesinės karo tarnybos karių vidutinio atlyginimo apskaičiavimo tvarkos aprašas (toliau – Aprašas) nustato profesinės karo tarnybos kario (toliau – karys) vidutinio atlyginimo apskaičiavimo tvarką.

2. Į kario vidutinį atlyginimą įskaitoma:

2.1. kario tarnybinis atlyginimas (toliau – tarnybinis atlyginimas);

2.2. priedai už pareigas, susijusias su didesne vadų atsakomybe, už pareigas, susijusias su ypatinga pareigų specifika, ir už ypatingų karinių specialybių kvalifikacines kategorijas, taip pat priedas prie tarnybinio atlyginimo kariams, perkeltiems į Lietuvos Respublikos diplomatines atstovybes, specialiąsias misijas, atstovybes prie tarptautinių organizacijų, užsienio valstybių ir tarptautines karines ar gynybos institucijas (toliau – priedai);

2.3. Lietuvos Respublikos krašto apsaugos sistemos organizavimo ir karo tarnybos įstatyme nustatytos premijos (toliau – premijos);

2.4. vienkartinės piniginės išmokos už pirmus 4 nepertraukiamos profesinės karo tarnybos metus (toliau – vienkartinės piniginės išmokos).

3. Prireikus apskaičiuoti kario, tarnaujančio užsienyje, vidutinį atlyginimą, užsienio valiuta gautas tarnybinis atlyginimas perskaičiuojamas eurais pagal Europos centrinio banko skelbiamą orientacinį euro ir užsienio valiutos santykį, o tais atvejais, kai orientacinio euro ir užsienio valiutos santykio Europos centrinis bankas neskelbia, – pagal Lietuvos banko nustatomą ir skelbiamą orientacinį euro ir užsienio valiutos santykį, galiojantį vidutinio atlyginimo apskaičiavimo dieną.

II SKYRIUS

KARIO VIDUTINIO ATLYGINIMO APSKAIČIAVIMAS

4. Kario vidutinio atlyginimo skaičiuojamasis laikotarpis yra 3 paskutiniai kalendoriniai mėnesiai prieš tą mėnesį, už kurį (ar jo dalį) mokamas kario vidutinis atlyginimas. Kario vidutinis atlyginimas apskaičiuojamas pagal skaičiuojamojo laikotarpio tarnybinį atlyginimą, apskaičiuotą pagal faktiškai tarnautą laiką, įskaitant priedus, nurodytus Aprašo 2.2 papunktyje, taip pat premijas ir vienkartines pinigines išmokas, nurodytas Aprašo 2.3 ir 2.4 papunkčiuose ir apskaičiuotas Aprašo 10 ir 11 punktuose nustatyta tvarka.

5. Kario vidutinis tarnybos dienos atlyginimas apskaičiuojamas taip: skaičiuojamojo laikotarpio atlyginimas, įskaitant priedus, dalijamas iš faktiškai tarnautų per tą laikotarpį dienų skaičiaus.

6. Jeigu karys skaičiuojamuoju laikotarpiu tarnavo mažiau negu skaičiuojamasis laikotarpis, nurodytas Aprašo 4 punkte, vidutinis jo tarnybos dienos atlyginimas apskaičiuojamas taip: jam nustatyto tarnybinio atlyginimo ir priedų suma dalijama iš skaičiuojamojo laikotarpio mėnesio tarnybos dienų skaičiaus.

7. Kai kario paskutinė tarnybos diena sutampa su paskutine mėnesio tarnybos diena, šis mėnuo įtraukiamas į skaičiuojamąjį laikotarpį.

8. Apskaičiuojant kario vidutinį atlyginimą, neįskaitomos dienos, kai karys dėl pateisinamų priežasčių faktiškai netarnavo (mokymosi, persikėlimo, reabilitacijos ir (ar) reintegracijos, nėštumo, gimdymo, vaiko priežiūros ir kasmetinės atostogos, ligos ar nušalinimo nuo tarnybos laikotarpiai), taip pat piniginės sumos, išmokėtos už šias dienas.

9. Apskaičiuojant kario vidutinį atlyginimą, laikas, kai karys netarnavo pažeisdamas įstatymus ar kitus teisės aktus, prilyginamas faktiškai kario tarnautam laikui.

10. Aprašo 2.3 papunktyje nurodytos premijos į vidutinio atlyginimo skaičiavimą įtraukiamos imant 1/4 bendros jų sumos per 12 mėnesių prieš tą mėnesį, už kurį (ar jo dalį) mokamas vidutinis atlyginimas, ir suma dalijama iš skaičiuojamųjų 3 mėnesių tarnybos dienų skaičiaus. Gautas dydis pridedamas prie kario tarnybos dienos vidutinio atlyginimo, apskaičiuoto pagal Aprašo 4–9 punktus.

11. Aprašo 2.4 papunktyje nurodytos vienkartinės piniginės išmokos į vidutinio darbo užmokesčio skaičiavimą įtraukiamos imant 1/16 bendros jos sumos per 12 mėnesių prieš tą mėnesį, už kurį (ar jo dalį) mokamas vidutinis atlyginimas, ir ši suma dalijama iš skaičiuojamųjų 3 mėnesių tarnybos dienų skaičiaus. Gautas dydis pridedamas prie kario tarnybos dienos vidutinio atlyginimo, apskaičiuoto pagal Aprašo 4–9 punktus.

12. Jeigu karys skaičiuojamuoju laikotarpiu dėl pateisinamos priežasties netarnavo ir negavo tarnybinio atlyginimo, kuriuo remiantis pagal Aprašą turi būti apskaičiuojamas vidutinis tarnybos dienos atlyginimas, vidutinis atlyginimas nustatomas atsižvelgiant į skaičiuojamuoju laikotarpiu kariui nustatytą tarnybinį atlyginimą (dalijant iš tarnybos dienų skaičiaus pagal kario tarnybos ar krašto apsaugos sistemos institucijos, kurioje jis atlieka tarnybą, darbo grafiką).

13. Vadovaujantis Aprašu apskaičiuotas vidutinis tarnybos dienos atlyginimas negali būti mažesnis už skaičiuojamąjį mėnesį Lietuvos Respublikos Vyriausybės nustatytos minimaliosios mėnesinės algos pagrindu apskaičiuotą to mėnesio tarnybos dienos atlyginimą pagal kario tarnybos ar krašto apsaugos sistemos institucijos, kurioje jis atlieka tarnybą, darbo grafiką.

14. Tais atvejais, kai karys visą skaičiuojamąjį laikotarpį (ar jo dalį) netarnavo pažeisdamas įstatymus ar kitus teisės aktus ir dėl to negavo tarnybinio atlyginimo (ar jo dalies), Aprašo 13 punkte nurodyti minimalūs dydžiai turi būti sumažinti proporcingai ta dalimi, kurią sudaro laikas, kai karys netarnavo, palyginti su skaičiuojamuoju laikotarpiu faktiškai tarnautu ar krašto apsaugos sistemos institucijos, kurioje karys atlieka tarnybą, darbo grafike nustatytu laiku.

__________________________